Video: Simon Cowell sê 'ja' vir SA jeugkoor | Maroela Media
Die Ndlovu Youth Choir op die America's Got Talent-verhoog.
'n Suid-Afrikaanse jeugkoor van Limpopo het onlangs die beoordelaars én die gehoor gaande gehad tydens 'n oudisie vir die Amerikaanse talentsoekkompetisie, America's Got Talent.
Die Ndlovu Youth Choir, wat gebaseer is in die Moutse-nedersetting in Limpopo, het vier onomwonde ja's van die vier beoordelaars, Simon Cowell, Julianne Hough, Gabrielle Union en Howie Mandel, en 'n staande toejuiging van die gehoor ontvang ná afloop van hul weergawe van die bekende liedjie "My African dream".
Die koor se oudisie is Dinsdagaand (plaaslike tyd) in die VSA uitgesaai en die koor gaan nou deur na die volgende ronde van die kompetisie.
Die koorleier, Ralf Schmitt, het aan Cowell gesê die koor bestaan reeds tien jaar. Cowell is bekend daarvoor dat hy een van die strengste beoordelaars van die talentsoekkompetisies American Idol en America's Got Talent is.
Een van die koorlede, wat homself as Sandile voorgestel het, het vertel dat dit sy eerste besoek aan die VSA is. Hy het bygevoeg dat die inwoners van die Moutse-nedersetting in uiterste armoede leef. Nog 'n koorlid het gesê dat daar nie elektrisiteit in die nedersetting is nie en dat die meeste huisgesinne sonder lopende water oorleef.
(Foto: Facebook via Ndlovu Youth Choir)
"Baie van die kinders se ouers is oorlede," het Schmitt gesê. "Hulle moet op hulle eie na hulle jonger sibbe omsien. So, om daardie weeskinders en kwesbare kinders te help het ons 'n koor op die been gebring.
"Baie van die kinders wat by die koor aansluit, dra die gewig van die wêreld op hulle skouers. Hulle is afkomstig van een van die armste gemeenskappe ter wêreld en tog kan hierdie kinders dit regkry om hulself op te lig. Om hulle te sien staan op die verhoog van America's Got Talent … jy kan nie help om net te bars van trots nie," het 'n emosionele Schmitt gesê.
"Ons wil vir die wêreld wys enigiets is moontlik," het Sandile bygevoeg.
Die video van die koor se oudisie, wat net gister op YouTube gelaai is, het reeds bykans 'n halfmiljoen trefslae.
Die Ndlovu Youth Choir het ook verlede jaar saam met die Grammy-bekroonde dwarsfluitspeler Wouter Kellerman 'n Zoeloe-weergawe van die sanger Ed Sheeran se gewilde liedjie "Shape of You" opgeneem en 'n video daarvoor uitgereik. Dié video is bykans 3 miljoen keer op YouTube gekyk.